Na temelju članka 15. Zakona o javnoj nabavi (NN 120/16, 114/22 i 48/26), članka 18. st. 5. Zakona o turističkim zajednicama i promicanju hrvatskog turizma te članka 23. Statuta Turističke zajednice Meridiana Slavonica, Turističko vijeće Turističke zajednice Meridiana Slavonica na sjednici održanoj __________ 2026. godine donosi

PRAVILNIK
o provedbi postupaka jednostavne nabave

I. OPĆE ODREDBE
Članak 1.
Predmet Pravilnika
Ovim Pravilnikom uređuju se pravila, uvjeti i način provedbe postupaka jednostavne nabave roba, radova i usluga koje provodi Turistička zajednica Meridiana Slavonica (u daljnjem tekstu: Naručitelj), a za koje se, sukladno Zakonu o javnoj nabavi, ne provode postupci javne nabave.
 Jednostavna nabava je nabava robe i usluga čija je procijenjena vrijednost manja od 50.000,00 € te nabavu radova čija je procijenjena vrijednost manja od 100.000,00 €, a za koju sukladno odredbama Zakona o javnoj nabavi (u daljnjem tekstu: ZJN) ne postoji obveza provedbe postupaka javne nabave.

Članak 2.
Cilj Pravilnika
Cilj ovog Pravilnika je osigurati:
· zakonito i transparentno trošenje sredstava, 
· učinkovitu nabavu roba, radova i usluga, 
· tržišno natjecanje među gospodarskim subjektima, 
· jednako postupanje prema svim ponuditeljima, 
· sprječavanje sukoba interesa i korupcije, 
· ekonomično korištenje financijskih sredstava Turističke zajednice. 

Članak 3.
Pojmovi
Pojedini pojmovi korišteni u ovom Pravilniku imaju značenje određeno Zakonom o javnoj nabavi.
U smislu ovoga Pravilnika pojedini izrazi imaju sljedeće značenje:
· Naručitelj je Turistička zajednica Meridiana Slavonica. 
· Odgovorna osoba je direktor turističke zajednice, odnosno druga osoba ovlaštena Statutom ili posebnom odlukom. 
· Stručno povjerenstvo je skup osoba imenovanih za provedbu pojedinog postupka jednostavne nabave. 
· Ponuditelj je gospodarski subjekt koji dostavlja ponudu. 
· Odabrani ponuditelj je ponuditelj čija je ponuda odlukom naručitelja odabrana kao najpovoljnija;
· Jednostavna nabava je nabava roba, radova i usluga čija je procijenjena vrijednost manja od zakonom propisanih pragova za primjenu Zakona o javnoj nabavi. 
· EOJN RH – Elektronički oglasnik javne nabave Republike Hrvatske.
· Modul jednostavne nabave – modul EOJN RH putem kojega se provode postupci jednostavne nabave
· Procijenjena vrijednost nabave je ukupan procijenjeni iznos nabave bez poreza na dodanu vrijednost, uključujući sve opcije, moguća produljenja ugovora i druge predvidive troškove povezane s predmetom nabave.
· Predmet nabave je roba, usluga ili radovi koji čine funkcionalnu, tehničku, gospodarsku ili tržišnu cjelinu koju naručitelj namjerava nabaviti u postupku jednostavne nabave. Predmet nabave određuje se prije pokretanja postupka jednostavne nabave i predstavlja osnovu za određivanje procijenjene vrijednosti nabave, odabir odgovarajućeg postupka i primjenu financijskih pragova iz ovoga Pravilnika;
· Poziv na dostavu ponuda je osnovni dokument odnosno skup podataka postupka jednostavne nabave kojim naručitelj gospodarskim subjektima priopćava predmet nabave, uvjete sudjelovanja, kriterije, rokove, način dostave ponuda i druga pravila potrebna za izradu i dostavu ponude;
· Dokumentacija o nabavi obuhvaća poziv na dostavu ponuda i sve njegove priloge, uključujući tehničke specifikacije, troškovnik, prijedlog ugovora, obrasce, nacrte, izjave i druge dokumente potrebne za izradu ponude. Ako se postupak provodi putem EOJN RH, podaci uneseni u sustav i dokumenti generirani iz sustava čine sastavni dio dokumentacije o nabavi, dok se dodatni dokumenti učitavaju samo kada su potrebni radi opisa predmeta nabave, troškovnika, ugovornih uvjeta ili drugih elemenata koji nisu obuhvaćeni podacima unesenima u sustav;
· Elektronička sredstva komunikacije su sredstva i sustavi kojima se komunikacija u postupku jednostavne nabave obavlja elektroničkim putem, uključujući elektroničku poštu, EOJN RH i druge odgovarajuće elektroničke sustave koje koristi naručitelj;
· Neprihvatljiva ponuda u smislu ovoga Pravilnika je ponuda koja nije sukladna pozivu odnosno dokumentaciji o nabavi, ovome Pravilniku ili primjenjivim propisima, ili kod koje je tijekom pregleda i ocjene ponuda utvrđen razlog za odbijanje propisan ovim Pravilnikom;
· Prigovor je sredstvo pravne zaštite koje gospodarski subjekt može podnijeti čelniku naručitelja odnosno odgovornoj osobi naručitelja u postupcima jednostavne nabave procijenjene vrijednosti veće od 15.000,00 eura, u skladu s ovim Pravilnikom;
· Ugovor o nabavi je ugovor sklopljen s odabranim ponuditeljem radi nabave robe, usluga ili radova u postupku jednostavne nabave;
· Narudžbenica je pisani ili elektronički dokument kojim naručitelj naručuje robu, usluge ili radove od gospodarskog subjekta, a koji može predstavljati osnovu za izvršenje nabave kada je to primjereno prirodi i vrijednosti predmeta nabave;

II. PRAVNA OSNOVA I NAČELA
Članak 4.
Pravna osnova
Postupci jednostavne nabave provode se u skladu s:
· Zakonom o javnoj nabavi, 
· Zakonom o turističkim zajednicama i promicanju hrvatskog turizma, 
· Statutom Turističke zajednice Meridiana Slavonica, 
· ovim Pravilnikom, 
· drugim važećim propisima Republike Hrvatske. 
U slučaju izmjena zakonskih propisa neposredno se primjenjuju odredbe zakona.

Članak 5.
Načela nabave
Naručitelj tijekom provedbe svih postupaka jednostavne nabave primjenjuje načela:
· slobode tržišnog natjecanja, 
· jednakog tretmana svih gospodarskih subjekata, 
· zabrane diskriminacije, 
· transparentnosti, 
· razmjernosti, 
· ekonomičnosti, 
· učinkovitosti, 
· odgovornog upravljanja javnim sredstvima. 

III. SPRJEČAVANJE SUKOBA INTERESA
Članak 6.
Sukob interesa
Osobe koje sudjeluju u pripremi i provedbi postupka jednostavne nabave dužne su postupati nepristrano te izbjegavati svaki stvarni ili mogući sukob interesa.
Na sprječavanje sukoba interesa primjenjuju se odredbe Zakona o javnoj nabavi.

Članak 7.
Izjava o nepostojanju sukoba interesa
Prije sudjelovanja u postupku predstavnici naručitelja i  članovi stručnog povjerenstva potpisuju Izjavu o nepostojanju sukoba interesa.
Ako tijekom postupka nastanu okolnosti koje mogu dovesti do sukoba interesa, član povjerenstva obvezan je o tome odmah obavijestiti odgovornu osobu te se izuzeti iz daljnjeg rada.


IV. PLANIRANJE NABAVE
Članak 8.
Planiranje jednostavne nabave
Jednostavna nabava planira se na temelju financijskog plana i programa rada Turističke zajednice.
Prilikom planiranja posebno se vodi računa o:
· stvarnim potrebama, 
· raspoloživim financijskim sredstvima, 
· rokovima provedbe aktivnosti. 

Članak 9.
Procijenjena vrijednost nabave
Procijenjena vrijednost nabave određuje se prije pokretanja postupka na temelju istraživanja tržišta, prethodno sklopljenih ugovora ili drugih raspoloživih podataka.
Procijenjena vrijednost mora biti realna, objektivna i dokumentirana.



V. POKRETANJE POSTUPKA
Članak 10.
Odluka o pokretanju postupka
Postupak jednostavne nabave pokreće odgovorna osoba donošenjem Odluke o pokretanju postupka.
Odluka iz stavka 1. ovoga članka osobito sadrži:
· predmet nabave, 
· procijenjenu vrijednost, 
· izvor financiranja, 
· način provedbe postupka, 
· kriterij za odabir ponude, 
· imenovanje stručnog povjerenstva 
· druge podatke značajne za provedbu postupka.
Odgovorna osoba imenovati će najmanje 2 člana stručnog povjerenstva koji će sudjelovati u provedbi postupka nabave. Cijeli postupak jednostavne nabave mora biti dokumentiran. O zaprimanju, otvaranju, te pregledu i ocjeni ponuda sastavlja se zapisnik. U postupcima jednostavne nabave ne provodi se javno otvaranje ponuda. 
	
VI. JEDNOSTAVNA NABAVA PREMA VRIJEDNOSNIM RAZREDIMA
Članak 11.
Postupci jednostavne nabave 
Postupci jednostavne nabave u smislu ovoga pravilnika su:
1. Nabava manje vrijednosti (do 15.000,00 eura)
2. Nabava srednje vrijednosti – nabava putem EOJN slanjem poziva (od 15.000,00 eura do praga javne nabave)
3. Nabava veće vrijednosti – nabava uz obveznu javnu objavu u EOJN (Za robu i usluge: od 25.000,00 do 50.000,00 eura. Za radove: od 45.000,00 do 100.000,00 eura)

Članak 12.
1. Nabava manje vrijednosti (do 15.000,00 eura)
Kod nabava manje procijenjene vrijednosti do 15.000,00 eura,  Naručitelj može robu, radove ili usluge nabaviti izravno izdavanjem narudžbenice ili sklapanjem ugovora s gospodarskim subjektom.
Prije donošenja odluke odgovorna osoba može provesti provjeru tržišta putem internetskih stranica, kataloga, cjenika, elektroničke pošte ili na drugi primjeren način.
Podaci o provedenoj provjeri tržišta pohranjuju se u predmet nabave kada je to moguće i svrsishodno.

Članak 13.
2. Nabava srednje vrijednosti – nabava putem EOJN slanjem poziva (od 15.000,00 eura do praga javne objave)
Ovaj se razred primjenjuje na:
•	Nabavu robe i usluga procijenjene vrijednosti od 15.000,01 eura do 25.000,00 eura.
•	Nabavu radova procijenjene vrijednosti od 15.000,01 eura do 45.000,00 eura.
Postupak se obvezno provodi digitalno, korištenjem modula jednostavne nabave u EOJN RH.
Naručitelj upućuje Poziv na dostavu ponuda kroz sustav na adrese najmanje 3 (tri) gospodarska subjekta po vlastitom izboru. Ponude se predaju isključivo elektroničkim putem unutar EOJN RH.
Članak 14.

3. Nabava veće vrijednosti – nabava uz obveznu javnu objavu u EOJN (Za robu i usluge: od 25.000,00 do 50.000,00 eura. Za radove: od 45.000,00 do 100.000,00 eura)
Ovaj se razred primjenjuje na:
· Nabavu robe i usluga procijenjene vrijednosti veće od 25.000,00 eura, a manje od 50.000,00 eura. 
· Nabavu radova procijenjene vrijednosti veće od 45.000,00 eura, a manje od 100.000,00 eura.
Postupak se obvezno provodi digitalno, uz javnu objavu Poziva na dostavu ponuda u sustavu EOJN RH.
Ponudu unutar ovog razreda može podnijeti svaki zainteresirani gospodarski subjekt koji pristupi objavljenoj dokumentaciji u sustavu EOJN RH. 

Članak 15.

Izuzeća u postupcima jednostavne nabave
Iznimno od odredbi ovoga Pravilnika, nabava se može provesti izravnim ugovaranjem kada:
· zbog tehničkih ili umjetničkih razloga postoji samo jedan mogući izvršitelj, 
· je potrebno zaštititi isključiva prava, 
· nastupi žurna potreba uzrokovana okolnostima koje se nisu mogle predvidjeti, 
· bi provedba redovitog postupka prouzročila nerazmjernu štetu ili ugrozila izvršavanje zakonskih obveza Naručitelja. 
Razlozi za primjenu iznimke moraju biti pisano obrazloženi i evidentirani. Razlozi za primjenu iznimke navode se i obrazlažu u objavi u modulu jednostavne nabave EOJN RH.  Pisano obrazloženje čini sastavni dio spisa predmeta nabave, odobrava ga i potpisuje čelnik tijela naručitelja (ili osoba koju on ovlasti) te se obvezno prilaže uz narudžbenicu ili ugovor u internom sustavu i EOJN RH.

VII. ISTRAŽIVANJE TRŽIŠTA
Članak 16.
Svrha istraživanja tržišta
Prije pokretanja postupka jednostavne nabave Naručitelj može provesti istraživanje tržišta radi utvrđivanja: dostupnosti predmeta nabave,  okvirnih tržišnih cijena,  mogućih ponuditelja, tehničkih rješenja, rokova isporuke. 
Istraživanje tržišta ne smije narušavati tržišno natjecanje niti pojedinog gospodarskog subjekta dovesti u povlašten položaj.
Istraživanje tržišta može se provesti: pregledom internetskih stranica gospodarskih subjekata,  pregledom javno dostupnih cjenika,  traženjem informativnih ponuda,  analizom prethodno provedenih nabava, 
korištenjem drugih dostupnih izvora podataka. 
Rezultati istraživanja mogu se evidentirati u službenoj bilješci ili drugom odgovarajućem dokumentu.

VIII. POZIV NA DOSTAVU PONUDA
Članak 17.
Sadržaj poziva
Poziv na dostavu ponuda mora biti jasan, razumljiv i nediskriminirajući.
Poziv osobito sadrži: naziv Naručitelja,  opis predmeta nabave, procijenjenu količinu ili opseg,  tehničke specifikacije,  rok izvršenja, mjesto izvršenja, kriterij za odabir ponude, rok za dostavu ponuda, kontakt osobu. 

Članak 18.
Dostava poziva
Pozivi se iz članka 13. ovoga pravilnika dostavljaju obvezno digitalno, korištenjem modula jednostavne nabave u EOJN RH. Naručitelj upućuje Poziv na dostavu ponuda kroz sustav na adrese najmanje 3 (tri) gospodarska subjekta po vlastitom izboru. Ponude se predaju isključivo elektroničkim putem unutar EOJN RH.
Pozivi se iz članka 14. ovoga pravilnika dostavljaju digitalno, uz javnu objavu Poziva na dostavu ponuda u sustavu EOJN RH.
Ovlaštene osobe za provedbu postupka nabave mogu prilagođavati Poziv za dostavu ponuda pojedinom postupku nabave te ga nadopuniti projektnim zadacima, nacrtima, projektnom dokumentacijom, crtežima, modelima, uzorcima i slično, u cilju točnijeg određivanja predmeta nabave i zaprimanja što kvalitetnijih ponuda.
Rok za dostavu ponuda iznosi minimalno 7 (sedam) dana od dana slanja poziva, odnosno objave u EOJN RH.
Iznimno, radi žurnosti i za slučaj ponavljanja postupka jednostavne nabave, ovlaštene osobe za nabavu mogu odrediti kraći rok za dostavu ponuda.

IX. ZAPRIMANJE I OTVARANJE PONUDA
Članak 19.
Zaprimanje ponuda
Ponude se dostavljaju u roku određenom u pozivu.
Ponude zaprimljene nakon isteka roka neće se razmatrati, osim ako je drukčije određeno posebnim propisom. Sve zaprimljene ponude evidentiraju se prema redoslijedu zaprimanja.
U postupcima jednostavne nabave iz članaka 13. i 14. ovoga Pravilnika pregled i ocjenu ponuda provodi stručno povjerenstvo od najmanje dva člana pojerenstva koje imenuje ovlaštena osoba. Kriterij za odabir ponude je ekonomski najpovoljnija ponuda ili najniža cijena. Sve pristigle ponude uspoređuju se bez PDV-a.
Ponude u postupcima iz članaka 13. i 14. ovoga Pravilnika dostavljaju se elektroničkim sredstvima komunikacije putem modula jednostavne nabave u EOJN-u RH, osim ako to zbog tehničkih razloga nije moguće (dijelovi ponude koji se ne mogu dostaviti elektroničkim putem, nedostupnost modula jednostavne nabave EOJN-a RH i sl.).

Članak 20.
Otvaranje ponuda
Otvaranje ponuda nije javno, osim ako Naručitelj u pojedinom postupku odluči drugačije.
Otvaranje provodi stručno povjerenstvo ili odgovorna osoba.
O otvaranju ponuda sastavlja se zapisnik koji sadržava osnovne podatke o zaprimljenim ponudama i tijeku postupka.


X. PREGLED I OCJENA PONUDA
Članak 21.
Pregled ponuda
Po isteku roka za dostavu ponuda, stručno povjerenstvo odnosno odgovorna osoba pristupa pregledu i ocjeni zaprimljenih ponuda.
Pregled obuhvaća osobito: pravodobnost dostave ponude,  potpunost ponude,  ispunjavanje traženih uvjeta,  prihvatljivost ponuđene cijene,  ispunjenje tehničkih i drugih zahtjeva iz poziva na dostavu ponuda. 
Ako je potrebno radi pojašnjenja ili otklanjanja manjih nedostataka koji ne mijenjaju sadržaj ponude, Naručitelj može od ponuditelja zatražiti pojašnjenje ili dopunu u primjerenom roku.

Članak 22.
Nepravilne i neprihvatljive ponude
Neće se razmatrati ponude koje: nisu dostavljene u propisanom roku,  nisu izrađene sukladno zahtjevima iz poziva,  sadrže bitne nedostatke koji onemogućuju ocjenu, nisu prihvatljive u odnosu na predmet nabave. 
Razlozi neprihvaćanja ponude navode se u zapisniku o pregledu i ocjeni ponuda.

XI. KRITERIJ ODABIRA
Članak 23.
Kriterij za odabir
Ponuda se odabire prema kriteriju određenom u pozivu na dostavu ponuda.
Kriterij može biti:
· ekonomski najpovoljnija ponuda ili 
· najniža cijena, 
ovisno o prirodi i složenosti predmeta nabave.
Ako se primjenjuje kriterij ekonomski najpovoljnije ponude, u pozivu se unaprijed određuju kriteriji i njihov relativni značaj.
Stručno povjerenstvo može predložiti prihvaćanje ponude čija je cijena veća od procijenjene vrijednosti nabave ako su za tu nabavu osigurana financijska sredstva. Ako financijska sredstva nisu osigurana, stručno povjerenstvo predložit će odbijanje takve ponude te, ako nema drugih valjanih ponuda, poništenje postupka jednostavne nabave.

Članak 24.
Zapisnik
O pregledu i ocjeni ponuda sastavlja se zapisnik.
Zapisnik osobito sadrži: podatke o postupku,  popis zaprimljenih ponuda, rezultate pregleda,  obrazloženje ocjene,  prijedlog odabira ili poništenja postupka. 
Zapisnik potpisuju članovi stručnog povjerenstva odnosno odgovorna osoba koja je provela postupak.

XII. ODLUKA O ODABIRU I PONIŠTENJU, ROK MIROVANJA I IZVRŠNOST ODLUKE O ODABIRU
Članak 25.
Odluka o odabiru
Na temelju zapisnika odgovorna osoba donosi Odluku o odabiru.
Odluka osobito sadrži: podatke o odabranom ponuditelju,  predmet nabave, ugovorenu cijenu, obrazloženje razloga odabira,  datum donošenja. 
Nakon donošenja, Odluka o odabiru ili Odluka o poništenju zajedno sa zapisnikom o pregledu i ocjeni ponuda dostavlja se svim ponuditeljima koji su dostavili ponudu, putem modula jednostavne nabave EOJN.

Članak 26.
Poništenje postupka
Naručitelj može poništiti postupak jednostavne nabave osobito kada: nije pristigla nijedna prihvatljiva ponuda,  se bitno promijene okolnosti zbog kojih je postupak pokrenut, prestane potreba za predmetom nabave, sredstva za nabavu više nisu osigurana, postoje druge opravdane okolnosti koje onemogućuju zakonito ili svrhovito dovršenje postupka. 
O poništenju se donosi obrazložena odluka.
Članak 27.
Rok mirovanja i izvršnost odluke o odabiru
U postupcima jednostavne nabave procijenjene vrijednosti jednake ili veće od 15.000,00 eura, nakon dostave Odluke o odabiru ponuditeljima, naručitelj ne smije sklopiti ugovor o nabavi prije isteka rokova za podnošenje prigovora propisanih ovim Pravilnikom.
Ako u roku iz stavka 1. ovoga članka nije podnesen prigovor, Odluka o odabiru postaje izvršna istekom roka za podnošenje prigovora.
Ako je prigovor podnesen u roku, Odluka o odabiru ne može se izvršiti do donošenja odluke o prigovoru.
U postupcima jednostavne nabave procijenjene vrijednosti manje od 15.000,00 eura, Odluka o odabiru može se izvršiti odmah nakon njezina donošenja jer se pravna zaštita u tim postupcima ne osigurava putem prigovora.
Rok mirovanja ne primjenjuje se ako je u postupku jednostavne nabave zaprimljena samo jedna ponuda. U tom se slučaju Odluka o odabiru može izvršiti odmah nakon donošenja.

XIII. PRAVNA ZAŠTITA (PRIGOVOR)
Članak 28.

 U postupcima jednostavne nabave procijenjene vrijednosti iznad 15.000,00 eura, nezadovoljni ponuditelj ima pravo izjaviti prigovor naručitelju na dokumentaciju ili postupak odabira.
Prigovor se podnosi ovlaštenoj osobi turističke zajednice elektronički, putem modula za jednostavnu nabavu u EOJN-u RH. Odluka naručitelja donesena povodom prigovora je konačna te protiv nje nije dopuštena žalba Državnoj komisiji za kontrolu postupaka javne nabave.
Prigovor mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, radnju naručitelja na koju se prigovor odnosi, razloge prigovora i obrazloženje, dokaze na kojima se prigovor temelji te prijedlog načina otklanjanja navodne nepravilnosti.
Prigovor iz stavka 1. ovoga članka podnosi se u sljedećim rokovima:a) u roku od 7 (pet) kalendarskih dana od dana dostave Odluke o odabiru ili Odluke o poništenju postupka, kada se prigovor odnosi na te odluke, odnosno na postupak pregleda i ocjene ponuda;b) najkasnije do isteka roka za dostavu ponuda, kada se prigovor odnosi na sadržaj poziva, odnosno na dokumentaciju o nabavi, osim ako drugačije nije propisano pozivom na dostavu ponuda.
Ovlaštena osoba u turističkoj zajednici imenuje povjerenstvo za rješavanje prigovora. Povjerenstvo razmatra navode prigovora, provodi potrebne provjere te dostavlja prijedlog odluke o prigovoru.
Povodom prigovora može se odlučiti sljedeće: a) odbaciti prigovor ako nije pravodoban ili nije dopušten; b) odbiti prigovor kao neosnovan; c) prihvatiti prigovor i naložiti otklanjanje utvrđenih nepravilnosti; d) poništiti postupak jednostavne nabave ili njegov dio.
Povjerenstvo dužno je o prigovoru odlučiti u roku od 7 (sedam) kalendarskih dana od dana primitka prigovora. Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave u EOJN-u RH, osim ako drugačije nije propisano pozivom na dostavu ponuda.
U postupcima jednostavne nabave čija je procijenjena vrijednost manja ili jednaka 15.000,00 eura, prigovor nije dopušten.
Podnošenje prigovora odgađa sklapanje ugovora o jednostavnoj nabavi, odnosno izdavanje narudžbenice, do donošenja odluke o prigovoru. Iznimno, u slučaju postojanja osobito opravdanih razloga koji se odnose na zaštitu javnog interesa ili otklanjanje neposredne opasnosti za život i zdravlje ljudi ili nastanak znatne materijalne štete, ravnatelj može odobriti nastavak postupka prije donošenja odluke o prigovoru. Odluka o nastavku postupka mora biti posebno obrazložena i priložena spisu predmeta. 
Podnositelju prigovora ne pripada pravo na naknadu troškova u povodu izjavljenog prigovora.

XIV. SKLAPANJE UGOVORA I NARUDŽBENICE

Sklapanje ugovora
Članak 29.
Po izvršnosti odluke o odabiru Naručitelj sklapa ugovor ili izdaje narudžbenicu, ovisno o predmetu i vrijednosti nabave.
Ugovor mora biti u skladu s uvjetima iz poziva na dostavu ponuda i odabranom ponudom.
Bitne odredbe ugovora ne mogu se mijenjati na način kojim bi se izmijenio predmet ili svrha provedenog postupka.

Članak 30.
Praćenje izvršenja ugovora
Odgovorna osoba ili druga ovlaštena osoba prati izvršenje ugovora te kontrolira: rokove izvršenja, kvalitetu isporuke, količine, ispostavljene račune, ispunjenje ugovornih obveza. 
Ako izvršitelj ne ispunjava ugovorne obveze, poduzimaju se odgovarajuće ugovorne i druge zakonom dopuštene mjere.

XV. EVIDENCIJA, ČUVANJE DOKUMENTACIJE 
Članak 31.
Evidencija i čuvanje dokumentacije
Naručitelj vodi evidenciju svih postupaka jednostavne nabave.
Dokumentacija se čuva u rokovima propisanim posebnim propisima kojima se uređuje uredsko poslovanje, računovodstvo, arhivsko gradivo i drugi primjenjivi propisi.
Elektronička dokumentacija čuva se na način kojim se osigurava njezina cjelovitost, dostupnost i zaštita.


XVI. PRIJELAZNE I ZAVRŠNE ODREDBE
Članak 32.

Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika koji je bio na snazi u vrijeme pokretanja postupka nabave.
Na pitanja koja nisu uređena ovim Pravilnikom neposredno se primjenjuju odredbe važećih zakona i drugih propisa Republike Hrvatske.
Ovaj Pravilnik stupa na snagu osmoga dana od dana objave na mrežnim stranicama Turističke zajednice Meridiana Slavonica, a primjenjuje se od 01. rujna 2026. godine.
Pravilnik se objavljuje i čnini dostupnim u Elektroničkom oglasniku javne nabave Republike Hrvatske (EOJN), sukladno članku 15. Zakona o javvnoj nabavi.

Članak 33.
Danom stupanja na snagu ovoga Pravilnika prestaje važiti raniji Pravilnik o provedbi postupaka jednostavne nabave od 21. travnja 2021. godine.


Predsjednik Turističke Zajednice
Meridiana Slavonica:









